Návrh

VYHLÁŠKA
Ministerstva spravodlivosti Slovenskej republiky

z ... 2004,

ktorou sa vydáva Poriadok výkonu väzby

	Ministerstvo spravodlivosti Slovenskej republiky podľa § 63 zákona č.  /2005 Z. z. o výkone väzby (ďalej len „zákon“) ustanovuje: 

PRVÁ HLAVA
ZÁKLADNÉ USTANOVENIA

§ 1
Predmet úpravy

   	Táto vyhláška ustanovuje podrobnosti o
a)	prijímaní, umiestňovaní, premiestňovaní a predvedení obvinených,
b)	zaobchádzaní s obvinenými,
c)	zabezpečovaní práv obvinených,
d)	nakladaní s peňažnými prostriedkami obvineného,
e)	zamestnávaní obvinených,
f)	disciplinárnom konaní,
g)	diferencovanom výkone väzby,
h)	dozore a kontrole nad výkonom väzby,
i)	postupe pri úmrtí obvineného,
j)	prepúšťaní obvinených.

§ 2
Miesto výkonu väzby 
počas vyšetrenia duševného stavu obvineného

	Ak súd a v prípravnom konaní sudca pre prípravné konanie nariadil vyšetrenie duševného stavu obvineného, ktorý je vo väzbe,) a nepostačí ambulantné vyšetrenie, obvinený bude dodaný na pozorovanie do nemocnice pre obvinených a odsúdených (ďalej len „nemocnica“). 

Prijímanie
§ 3
	
 	(1) Písomný príkaz súdu alebo sudcu pre prípravné konanie, na základe ktorého bol obvinený prijatý do väzby, musí obsahovať údaje podľa osobitného predpisu,) mená, priezviská a dátumy narodenia obvinených, ktorých trestné činy navzájom súvisia, alebo o trestných činoch ktorých sa vykonáva spoločné konanie, ak sú vo väzbe z dôvodov uvedených v osobitnom predpise) (ďalej len „kolúzna väzba“). V písomnom príkaze sudcu pre prípravné konanie musí byť tiež uvedený prokurátor a vyšetrovateľ Policajného zboru, ktorý vo veci koná. 

	(2) Písomný príkaz podľa odseku 1 musí obsahovať podpis sudcu a odtlačok okrúhlej úradnej pečiatky súdu, ktorý rozhodnutie o väzbe vydal. 

§ 4
	
Pri prijatí obvineného do väzby sa overí jeho totožnosť. Ak obvinený nemá žiaden doklad, ktorým môže preukázať svoju totožnosť, príslušníci Policajného zboru, Vojenskej polície, Železničnej polície, colného orgánu alebo Zboru väzenskej a justičnej stráže, ktorí obvineného dodali do väzby, jeho totožnosť písomne potvrdia. 

§ 5

	(1) Pri prijatí obvineného do väzby príslušník Zboru väzenskej a justičnej stráže (ďalej len „príslušník zboru“) v prítomnosti príslušníkov Policajného zboru alebo Vojenskej polície
a) vykoná osobnú prehliadku obvineného,
b) overí, či zoznam vecí obvineného dodaný príslušníkmi Policajného zboru alebo Vojenskej  polície je úplný,
c) zaznamená vyjadrenie obvineného, či bolo voči nemu použité fyzické násilie, 
d) zistí, či sú na tele obvineného viditeľné stopy po fyzickom násilí alebo zranení; 
o uvedených úkonoch urobí záznam na určenom tlačive.

(2) Záznam podľa odseku 1 podpíše obvinený, príslušník zboru a predvádzajúci príslušníci Policajného zboru alebo Vojenskej polície.

(3) Osobnú prehliadku vykoná príslušník zboru rovnakého pohlavia.
	
(4) Obvinenému sa odnímu veci, ktorými by mohol byť ohrozený život, zdravie alebo bezpečnosť obvinených alebo iných osôb a majetok, marený účel výkonu väzby, narušovaný ústavný poriadok, alebo ktoré by mohli byť zneužité na útek a návykové látky podľa § 58 ods. 2 zákona, prostriedok audiovizuálnej techniky a tlačoviny alebo predmety uvedené v § 29 ods. 2 písm. h) zákona. Ak má obvinený pri prijatí do väzby strelnú zbraň alebo strelivo, tieto sa neprevezmú.

(5) Obvinený si môže ponechať veci uvedené v § 17 zákona; ostatné veci vrátane peňažných prostriedkov, cenností a dokladov ústav na výkon väzby (ďalej len „ústav“) prevezme do úschovy.

(6) Ak prevzatie niektorých vecí do úschovy vzhľadom na ich množstvo alebo charakter nie je možné, alebo ak obvinený o to požiada, ústav na náklady obvineného zabezpečí ich odoslanie osobe, ktorú obvinený určí; inak sa postupuje podľa § 19 ods. 6 zákona. Na odoslanie vecí a odovzdanie vecí podľa § 19 ods. 6 zákona sa vyžaduje predchádzajúci súhlas príslušného orgánu činného v trestnom konaní.

(7) Odňaté veci sa obvinenému vydajú pri prepustení z väzby; o odňatí a vydaní veci sa urobí záznam, ktorý podpíše príslušník zboru a obvinený.

§ 6

	(1) Pri prijatí do väzby sa obvinený podrobí lekárskej prehliadke, hygienickým a protiepidemickým opatreniam; ak je prijatý v pracovný deň po 15.00 hodine alebo v deň pracovného voľna alebo pracovného pokoja, podrobí sa uvedeným úkonom v najbližší pracovný deň. Ak je odsúdený podozrivý z infekčného a parazitárneho ochorenia, ústav zabezpečí jeho izoláciu až do vykonania lekárskej prehliadky. 

	(2) Ak lekár pri vstupnej lekárskej prehliadke zistí na tele obvineného stopy po fyzickom násilí alebo zranení, alebo že obvinená je tehotná, ústav o tom upovedomí súd alebo sudcu pre prípravné konanie, ktorý o väzbe rozhodol a prokurátora, ktorý vykonáva dozor nad zachovávaním zákonnosti v ústave.

§ 7

	(1) Pri prijatí do väzby sa obvinený poučí o právach a povinnostiach, ktoré má vo väzbe; o poučení sa urobí do osobnej karty obvineného záznam, ktorý obvinený podpíše.

	(2) Obvinenému sa umožní, aby nadviazal písomný alebo telefonický kontakt s blízkymi osobami.)

§ 8

Ústav o prijatí obvineného do väzby odošle hlásenie súdu alebo sudcovi pre prípravné konanie, ktorý o väzbe rozhodol a Generálnemu riaditeľstvu Zboru väzenskej a justičnej stráže (ďalej len „generálne riaditeľstvo“); o prijatí obvineného poberajúceho dôchodkovú dávku) (ďalej len dôchodok) aj príslušnému orgánu sociálneho poistenia podľa § 58 ods. 3 zákona.

Umiestňovanie
§ 9

(1) O umiestňovaní obvineného do cely rozhoduje riaditeľ ústavu alebo ním určený príslušník zboru; okrem podmienok ustanovených v § 7 ods. 2 a 4 zákona, prihliada najmä na vek, zdravotný stav a životné návyky obvineného ako fajčenie, závislosť od alkoholu alebo iných návykových látok. Do rozhodnutia o umiestnení, najdlhšie však do najbližšieho pracovného dňa, je obvinený umiestnený v prijímacej cele.

(2) O každom umiestnení obvineného do cely sa vedie záznam.

(3) Obvinený môže v odôvodnenom prípade požiadať o umiestnenie do inej cely, o čom rozhodne riaditeľ ústavu alebo ním určený príslušník zboru.

§ 10

(1) Za podmienok ustanovených v § 7 ods. 2 a 4 zákona sa umiestňujú
a)	chorí obvinení a obvinení, u ktorých je podozrenie z nákazy, do ciel na to určených,
b)	obvinení, ktorí sa správajú agresívne, porušujú ústavný poriadok, ohrozujú bezpečnosť v ústave alebo sú stíhaní pre trestné činy uvedené v osobitnom predpise,) spravidla do bezpečnostných ciel.

	(2) Ak obvinený vyhlási hladovku, umiestni sa v cele sám; ak hladovka trvá viac ako 72 hodín, riaditeľ ústavu zabezpečí oznámenie tejto skutočnosti prokurátorovi, ktorý vykonáva dozor nad zachovávaním zákonnosti v ústave,  príslušnému orgánu činnému v trestnom konaní alebo súdu a zabezpečí poskytnutie potrebnej zdravotnej starostlivosti.

§ 11
Premiestňovanie 

	(1) Obvineného možno premiestniť do iného ústavu na vykonanie úkonov trestného konania len na písomný príkaz príslušného prokurátora, súdu alebo sudcu pre prípravné konanie; z bezpečnostných alebo iných závažných dôvodov aj na písomný príkaz generálneho riaditeľa Zboru väzenskej a justičnej stráže. 

	(2) Osobný spis obvineného, jeho osobné veci, peňažné prostriedky v slovenskej mene a cudzej mene prevzaté do úschovy a príkaz na premiestnenie sa zasielajú eskortou do ústavu, do ktorého sa obvinený premiestňuje.

	(3) Ak je obvinený premiestnený do iného zdravotníckeho zariadenia, zabezpečuje jeho stráženie najbližší ústav. 

Predvedenie
§ 12

(1) Obvinený sa pred osoby a orgány uvedené v § 9 ods. 1 zákona predvádza v ústave do miestnosti na to určenej v pracovných dňoch a v čase ustanovenom v ústavnom poriadku; do miestnosti si môže vziať veci, ktoré bezprostredne súvisia s konaním vo veci, v ktorej je predvádzaný. 

	(2) Ustanovenie odseku 1 sa nevzťahuje na predvedenie obvineného pred osoby a orgány uvedené v § 49 a 50 zákona.

(3) Riaditeľ ústavu zabezpečí, aby určený príslušník zboru mohol rozhovor medzi obvineným a osobou alebo orgánom, pred ktorý je predvedený, vidieť, nie však počuť.

§ 13

(1) Žiadosti o odovzdanie obvineného policajtovi) na vykonanie úkonov trestného konania mimo ústavu sa nevyhovie, ak tomu bráni zlý zdravotný stav obvineného.
 
(2) Ak je obvinený odovzdaný na dobu dlhšiu ako 24 hodín a úkon trestného konania je vykonávaný mimo okres, kde sa ústav nachádza, môže byť obvinený umiestnený do ukončenia úkonu v ústave, ktorý je najbližšie k miestu, kde je úkon vykonávaný.

DRUHÁ HLAVA
ZAOBCHÁDZANIE 

PRVÝ ODDIEL
ZABEZPEČOVANIE PRÁV

§ 14
Ubytovanie

Bezpečnostné cely podľa § 10 ods. 1 písm. b) musia okrem vybavenia podľa § 12 zákona obsahovať ďalšie bezpečnostné prvky, najmä gáter za dverami cely a mrežu z vnútornej strany okna; vybavenie a zariadenie cely je pripevnené k podlahe alebo na stenu. Bezpečnostné cely sú spravidla jednomiestne alebo dvojmiestne. 

§ 15
Stravovanie

(1) Strava sa obvinenému poskytuje trikrát denne, ak sa ďalej neustanovuje inak. Hygienickú bezchybnosť, kvalitu stravy a hygienické podmienky jej prípravy a výdaja kontroluje zdravotnícky pracovník z ústavu.

(2) Strava sa pripravuje podľa schválených jedálnych lístkov, receptúr jedál v spoločnom stravovaní, peňažných limitov na prípravu stravy a počtov stravníkov v rozsahu priznaných stravných dávok spravidla vo väzenskej kuchyni; podáva sa podľa časového rozvrhu dňa v celách. Ak z prevádzkových dôvodov alebo dôvodov zaradenia obvineného do práce nemožno dodržať časový odstup medzi vydávaním hlavných jedál podľa § 13 zákona, ústav musí zabezpečiť výdaj desiatej alebo olovrantu.

	(3) Stravnou dávkou sa rozumie určené množstvo stravy, ktoré sa obvinenému poskytuje na základe odporúčaných výživových dávok podľa veku, zdravotného stavu, zaradenia do práce a osobitostí vyplývajúcich z požiadaviek kultúrnych a náboženských tradícií. 

(4) Zloženie a nutričnú hodnotu stravy pri špeciálnych diétach, štandardizovaných diétnych postupoch a neštandardných požiadavkách na poskytnutie stravy podľa kultúrnych a náboženských tradícií určí spravidla diétna sestra. Peňažné limity na prípravu stravy vyjadrujú priemernú hodnotu potravín obsiahnutých v stravných dávkach, zodpovedajú priemernej úrovni cien potravín a sú podkladom na výpočet peňažnej náležitosti stravovania vo väzenskej kuchyni. 

(5) O priznaní, druhu a zrušení liečebnej výživy rozhoduje lekár.

	(6) Obvinenému, ktorému nie je v cele alebo kuchynke umožnená vlastná príprava kávy alebo čaju, sa najmenej dvakrát denne poskytuje horúca voda na prípravu nápojov.

Odievanie
§ 16

	(1) Ak obvinený používa vlastný odev, bielizeň a obuv, musí mať zabezpečenú obmenu bielizne najmenej raz za týždeň a obmenu odevu a obuvi podľa potreby; obmenu možno vykonať len pri návšteve obvineného alebo individuálnou donáškou do ústavu v čase a termíne určenom riaditeľom ústavu. Kontrolu prinesených súčastí odevu určených na obmenu vykonáva príslušník zboru v prítomnosti osoby, ktorá ich priniesla, o čom urobí záznam.  

(2) Ak obvinený o to požiada a podmienky v ústave to umožňujú, môže ústav zabezpečiť vypranie vlastného odevu a bielizne na náklady obvineného.

(3) Na uloženie osobných vecí sa každému obvinenému poskytne skrinka, ktorú si môže uzamknúť. Obvinený kedykoľvek umožní príslušníkovi zboru nahliadnuť do svojich osobných vecí. 

(4) Obvinený, ktorý používa vlastný odev, nosí rukávovú pásku oranžovej farby širokú 10 cm na zálaktí ľavej ruky za účelom jeho identifikácie.

§ 17

	(1) Ak obvinený nedodržiava podmienky ustanovené v § 14 ods. 1 zákona, riaditeľ ústavu alebo ním určený príslušník zboru rozhodne o používaní ústavného odevu, bielizne a obuvi.

	(2) Ústavná osobná bielizeň sa vymieňa raz za týždeň, ústavný odev a obuv podľa potreby a ústavná posteľná bielizeň raz za dva týždne.

§ 18

	Pri športovej činnosti v ústave sa obvinenému na jeho žiadosť spravidla umožní používať vlastný športový odev a obuv. Na dodanie a obmenu športového odevu a obuvi sa vzťahujú ustanovenia § 16 ods. 1.

§ 19
Spánok

	(1) Počas nočného pokoja sa obvinený zdržiava na svojom lôžku a nevykonáva žiadne činnosti, ktoré by mohli rušiť ostatných obvinených, najmä nezapína osvetlenie cely, nehrá kartové ani iné hry, nepoužíva hlasno rádioprijímač a nesleduje televízne vysielanie.

(2) Počas odpočinku na lôžku mimo nočného pokoja musí byť obvinený oblečený vo vlastnom alebo ústavnom odeve a lôžko nemôže byť odostlané.

Starostlivosť o zdravie
§ 20

	(1) Ústav zabezpečí, aby bol obvinený vyšetrený lekárom z ústavu, ak o to požiada.

(2) Ak zdravotný stav obvineného vyžaduje poskytnutie neodkladnej zdravotnej starostlivosti) a nemožno ju zabezpečiť lekárom z ústavu, ústav privolá lekársku službu prvej pomoci alebo rýchlu zdravotnú pomoc, ktorá po vyšetrení obvineného rozhodne o ďalšom postupe.
	
(3) Ak obvinený vyhlási hladovku, ihneď sa o tom informuje lekár, ktorý rozhodne o spôsobe dohľadu nad zdravotným stavom obvineného; zdravotný stav kontroluje najmenej raz za deň.  

(4) Odsúdený môže fajčiť iba vo vyhradených miestnostiach a miestach, ktoré určí riaditeľ ústavu. 

§ 21

	(1) Obvinený sa zúčastňuje na vychádzke v odeve a obuvi primeraných poveternostným podmienkam a môže počas nej cvičiť.
	
(2) Vychádzka chorého obvineného alebo obvinenej tehotnej ženy sa uskutočňuje so súhlasom lekára a podľa jeho pokynov.

	(3) Ustanovenia § 7 ods. 2 a 4 zákona sa vzťahujú aj na uskutočnenie vychádzky.

§ 22

	(1) Na zabezpečenie osobnej hygieny ústav obvinenému poskytne bezplatne základné potreby osobnej hygieny. Ústav tiež zabezpečí, aby sa obvinený mohol umývať, holiť a sprchovať v teplej vode najmenej dvakrát v týždni; ak to vyžaduje zaradenie obvineného do práce, odporučí to lekár, alebo z hygienických dôvodov, aj častejšie. Ak z prevádzkových alebo iných dôvodov nemožno sprchovanie dočasne zabezpečiť, ústav zariadi, aby sa obvinený mohol umývať v teplej vode.

	(2) Dozor pri sprchovaní vykonáva príslušník zboru rovnakého pohlavia.

	(3) Ak orgán činný v trestnom konaní nepožiadal, aby vzhľad obvineného zostal         v záujme trestného konania bez zmeny, možno obvinenému na jeho požiadanie upraviť vlasy, fúzy a bradu.

	(4) Ak obvinený nemá peňažné prostriedky na nákup ďalších potrieb osobnej hygieny aj v nasledujúcom kalendárnom mesiaci, môže požiadať ústav o ich bezplatné poskytnutie.

	(5) Základnými potrebami osobnej hygieny sa na účely tejto vyhlášky rozumie mydlo, toaletný papier a uterák; u obvinených žien aj hygienické vložky.

	(6) Ďalšími potrebami osobnej hygieny sa na účely tejto vyhlášky rozumie hrebeň na vlasy, zubná kefka, zubná pasta, šampón na vlasy a holiace potreby.

§ 23

Ak obvinený ochorel na nevyliečiteľnú životu nebezpečnú chorobu alebo nevyliečiteľnú duševnú chorobu, ktorú nemožno liečiť v podmienkach zboru, riaditeľ ústavu na návrh lekára oznámi túto skutočnosť príslušnému prokurátorovi a sudcovi pre prípravné konanie alebo súdu; vždy však prokurátorovi, ktorý vykonáva dozor nad zachovávaním zákonnosti v ústave. Prílohou oznámenia je lekárska správa o zdravotnom stave obvineného.

§ 24
Styk s obhajcom a inými osobami

	(1) Na styk obvineného s obhajcom, advokátom alebo inou osobou podľa § 18 ods. 2 zákona je v ústave určená miestnosť. Riaditeľ ústavu zabezpečí, aby určený príslušník zboru mohol rozhovor medzi obvineným a obhajcom, advokátom alebo inou osobou podľa § 18 ods. 2 zákona vidieť, nie však počuť.

(2) Advokát a iná osoba podľa § 18 ods. 2 zákona sa musia vždy preukázať písomným poverením na zastupovanie.
Návštevy
§ 25

(1) Návšteva obvineného sa koná v určených pracovných dňoch v čase určenom riaditeľom ústavu. 

(2) Pre návštevníkov je zriadená čakáreň, v ktorej sú k dispozícii zákon, vyhláška a ústavný poriadok.

§ 26

(1) Za priebeh návštevy zodpovedá určený príslušník zboru. Pred návštevou v súlade s § 19 ods. 5 a 6 zákona poučí obvinených a návštevníkov o pravidlách správania pri návšteve a odpovedá na ich prípadné otázky. Pred začiatkom a po skončení návštevy vykoná osobnú prehliadku obvineného príslušník zboru rovnakého pohlavia.

(2) Návštevy vykonávané priamym kontaktom medzi obvineným a návštevníkom sa uskutočňujú oddelene od návštev vykonávaných bez priameho kontaktu.

(3) Neplnoletá osoba sa môže zúčastniť návštevy len v sprievode osoby staršej ako 18 rokov. 

	(4) Pri návšteve môžu obvinený a návštevník odovzdať a prevziať prostredníctvom príslušníka zboru odev, bielizeň a obuv obvineného za účelom ich obmeny, batérie do rádioprijímača a televízneho prijímača za účelom ich výmeny a balík podľa § 25 ods. 4 zákona.

(5) Vykonanie návštevy a jej predčasné ukončenie sa eviduje.

Korešpondencia
§ 27

(1) Korešpondencia sa prijíma a odosiela každý pracovný deň v čase určenom v ústavnom poriadku, a poštovému podniku) sa odovzdáva najneskôr nasledujúci pracovný deň; ak ide o korešpondenciu v cudzom jazyku, bez zbytočného odkladu po kontrole obsahu prekladu. Doručená korešpondencia v slovenskom jazyku a v cudzom jazyku, ktorej obsah prekladu môže skontrolovať príslušník zboru alebo zamestnanec Zboru väzenskej a justičnej stráže (ďalej len „zamestnanec zboru“) v ústave, sa obvinenému odovzdáva v ten istý deň, kedy bola prevzatá z poštového podniku,9) ak tomu nebránia dôležité okolnosti. Pri ostatnej doručenej korešpondencii v cudzom jazyku ústav bez zbytočného odkladu zabezpečí kontrolu obsahu prekladu a odovzdá ju obvinenému.

(2) Obvinený odovzdáva korešpondenciu na odoslanie v nezalepených obálkach; to neplatí, ak ide o korešpondenciu podľa § 20 ods. 4 zákona. Korešpondencia musí byť označená úplnou adresou a byť na nej nalepená poštová známka, inak sa vráti odosielateľovi.

(3) Obvinený môže požiadať o uloženie prijatej úradnej korešpondencie medzi svoje osobné veci. Ostatnú korešpondenciu môže odovzdať pri návšteve alebo na vlastné náklady odoslať, ak jej množstvo nezodpovedá možnostiam uloženia v skrinke; ústav korešpondenciu pred odovzdaním alebo odoslaním skontroluje. 

§ 28

	(1) Korešpondencia medzi obvineným a príslušným orgánom činným v trestnom konaní alebo súdom, korešpondencia podľa § 20 ods. 4 zákona, korešpondencia odosielaná prostredníctvom príslušného orgánu činného v trestnom konaní alebo súdu sa eviduje; ostatná korešpondencia sa eviduje, len ak je odosielaná a doručená ako doporučená zásielka.

	(2) Korešpondenciu, o ktorej obvinený tvrdí, že obsahuje opravný prostriedok, ktorý podáva podľa procesných predpisov, opatrí príslušník zboru odtlačkom prezentačnej pečiatky ústavu s dátumom odovzdania korešpondencie obvineným na odoslanie.

(3) Ak ústav zadrží korešpondenciu podľa § 20 ods. 2 zákona, príslušník zboru o tom obvineného informuje. 

(4) Ak obvinený nemá peňažné prostriedky na úhradu nákladov spojených s odposlaním korešpondencie podľa § 18 ods. 1, § 28 ods. 1 zákona a § 7 ods. 2, môže požiadať o bezplatné poskytnutie základných prostriedkov na korešpondenciu a odoslanie listu na náklady ústavu.

(5) Základnými potrebami na korešpondenciu sa na účely tejto vyhlášky rozumejú obyčajná listová zásielka, obálka a papier; písacie potreby zapožičia ústav.

§ 29
Používanie telefónu
(1) Pre obvinených sa umiestňuje na určenom mieste v ústave telefónny automat. Obvinenému sa umožní kartu do telefónneho automatu kúpiť v predajni zriadenej v ústave, pričom môže mať pri sebe najviac dve karty.

 (2) Obvinený na určenom tlačive požiada určeného príslušníka zboru, aby mohol použiť telefón. Riaditeľ ústavu môže z dôvodu zvýšeného záujmu obvinených o volanie, podmienok v ústave a za účelom zabezpečenia rovnakého prístupu k telefónnemu automatu obmedziť dĺžku volania, najviac však na desať minút.

(3) O každom volaní obvineného sa vedie záznam obsahujúci telefónne číslo, dátum, čas a dĺžku volania. 

Prijímanie peňažných prostriedkov, nakladanie s nimi 
a iné finančné operácie
§ 30

	(1) V účtovnej evidencii na účte cudzích prostriedkov ústavu sa obvinenému na jeho konte účtujú tieto peňažné prostriedky: 
a)	dôchodok, 
b)	zostatok z pracovnej odmeny po vykonaní zrážok podľa osobitných predpisov.)

(2) Obvinenému sa okrem peňažných prostriedkov podľa odseku 1 účtujú v účtovnej evidencii na účte cudzích prostriedkov ústavu na jeho konte ďalšie peňažné prostriedky
a)	v slovenskej mene, ktoré sa obvinenému odňali pri prijatí do väzby,
b)	v slovenskej mene, ktoré boli obvinenému zaslané poštovou poukážkou alebo bezhotovostným prevodom na bankový účet ústavu, 
c)	v slovenskej mene, ktoré obvinený získal iným spôsobom ako podľa písmen a) a b).

(3) Obvinenému sa okrem peňažných prostriedkov podľa odseku 1 a ďalších peňažných prostriedkov podľa odseku 2 uschovávajú a evidujú v  pokladni ústavu aj ďalšie peňažné prostriedky
a)	v cudzej mene, ktoré sa obvinenému odňali pri prijatí do väzby,
b)	v cudzej mene, ktoré obvinený získal iným spôsobom ako podľa písmena a);
tieto sa evidujú podľa osobitného predpisu.)

(4) Obvinenému sa okrem ďalších peňažných prostriedkov podľa odseku 3 uschovávajú a evidujú v  pokladni ústavu aj ceniny a ďalej najmä vkladné knižky, vkladové listy, bankové platobné karty a iné doklady preukazujúce existenciu účtu obvineného v banke alebo pobočke zahraničnej banky (ďalej len „ceniny“).

(5) Obvinený môže čerpať peňažné prostriedky podľa odseku 2 písm. a), a ak ich nevlastní, podľa odseku 3 písm. a) po predchádzajúcom súhlase orgánu činného v trestnom konaní a ich výmene v banke alebo pobočke zahraničnej banky za slovenskú menu, ak sa ďalej neustanovuje inak. 

(6) Ak ústav neeviduje voči obvinenému pohľadávku Zboru väzenskej a justičnej stráže (ďalej len „pohľadávka zboru“), môže na základe písomnej žiadosti obvineného a po predchádzajúcom súhlase orgánu činného v trestnom konaní vydať ceniny podľa odseku 4 blízkej osobe4) alebo obhajcovi obvineného; o žiadosti rozhodne riaditeľ ústavu.

(7) Úhrada nákladov spojených s používaním vlastného rádioprijímača a televízneho prijímača podľa § 26 ods. 1 zákona a nákup dennej tlače, časopisov a kníh podľa § 26 ods. 2 zákona sa uskutočňuje bezhotovostným prevodom v Slovenskej republike z peňažných prostriedkov podľa odseku 1, a ak ich obvinený nevlastní, z ďalších peňažných prostriedkov podľa odseku 2 písm. a) a b) a až potom podľa odseku 3 písm. a) po ich výmene v banke alebo pobočke zahraničnej banky za slovenskú menu. 

(8) Riaditeľ ústavu umožní obvinenému na základe písomnej žiadosti poukázať raz mesačne blízkym osobám4) bezhotovostným prevodom v Slovenskej republike určenú sumu z peňažných prostriedkov podľa odseku 1, a ak ich obvinený nevlastní, z ďalších peňažných prostriedkov podľa odseku 2 písm. a) a b) a až potom podľa odseku 3 písm. a) po ich výmene v banke alebo pobočke zahraničnej banky za slovenskú menu, ak ďalej nie je ustanovené inak. Poplatky a iné výdavky spojené s poukázaním peňažných prostriedkov podľa odseku 1, odseku 2 písm. a) a b) a ods. 3 písm. c) znáša obvinený.

(9) Obvinený môže v jednom kalendárnom mesiaci čerpať peňažné prostriedky podľa odseku 1 za podmienok a na účely podľa odsekov 7 a 8, ak ich úhrn prevyšuje 50 % sumy podľa osobitného predpisu.)

(10) Ak úhrn peňažných prostriedkov obvineného podľa odseku 1 neprevýši 50 % sumy podľa osobitného predpisu12) a súčasne nie sú splnené  podmienky podľa § 22 ods. 3 a 5 zákona a obvinený písomne požiada o ich čerpanie, riaditeľ ústavu môže povoliť ich čerpanie najmä na
a)	zakúpenie   liečebnej   alebo  zdravotníckej  pomôcky,  ak  ju nemožno poskytnúť na základe zdravotného poistenia bezplatne podľa osobitného predpisu,) 
b)	úhradu nevyhnutne potrebných protetických prác alebo liekov, ktoré nemožno poskytnúť na základe zdravotného poistenia bezplatne podľa osobitných predpisov,) 
c)	úhradu za služby súvisiace s poskytovaním zdravotnej starostlivosti podľa osobitného predpisu,) 
d)	nákup základných potrieb osobnej hygieny,
e)	nákup ďalších potrieb osobnej hygieny,
f)	nákup základných potrieb na korešpondenciu,
g)	úhradu daní a poplatkov.

(11) Ak úhrn peňažných prostriedkov obvineného podľa odseku 2 písm. a) a b)  a odseku 3 písm. a) neprevýši sumu podľa osobitného predpisu12) a orgán činný v trestnom konaní súhlasil podľa odseku 5 s ich čerpaním, môže ich obvinený na účely podľa odsekov 7, 8 a § 31 čerpať, ak sú súčasne splnené podmienky podľa § 22 ods. 3 a 5 zákona. 

(12) Ďalšie peňažné prostriedky podľa odseku 2 písm. c), a ak ich obvinený nevlastní, podľa odseku 3 písm. b) po ich výmene v banke alebo pobočke zahraničnej banky za slovenskú menu sa použijú na
a)	úhradu pohľadávok zboru alebo pohľadávok ostatných oprávnených evidovaných v ústave voči obvinenému,
b)	doplnenie predpokladanej sumy cestovného do miesta trvalého pobytu obvineného na území Slovenskej republiky a stravného na jeden deň podľa § 22 ods. 3 zákona, 
c)	nákup základných alebo ďalších potrieb osobnej hygieny obvineného,
d)	nákup základných potrieb na korešpondenciu;
účel ich použitia určí obvinený, inak účel použitia určí ústav.

(13) Obvinený nemôže používať peňažné prostriedky podľa odseku 1 a ďalšie peňažné prostriedky podľa odsekov 2 a 3 na účel a spôsobom, ktorý by maril účel výkonu väzby.

(14) Ak obvinený nemá záväzky voči Zboru väzenskej a justičnej stráže (ďalej len „zbor“) a má peňažné prostriedky podľa odseku 1, odseku 2 písm. a) a b) a odseku 3 písm. a), pričom nie je schopný plniť si vyživovaciu povinnosť voči blízkym osobám,4) riaditeľ ústavu umožní čerpanie peňažných prostriedkov nad sumu podľa osobitného predpisu.12)

(15) Ak sa voči obvinenému uplatňuje náhrada škody podľa § 51 zákona, uhradí ju z peňažných prostriedkov  podľa odseku 1 alebo z ďalších peňažných prostriedkov podľa odsekov 2 a 3, najneskôr však v deň prepustenia z väzby. Ak peňažné prostriedky podľa odseku 1 alebo ďalšie peňažné prostriedky podľa odsekov 2 a 3 nepostačujú, zostatok alebo súhrn zostatkov sa uplatní ako pohľadávka zboru.

(16) Pri prepustení z väzby sa obvinenému vyplatia z pokladne ústavu peňažné prostriedky podľa odseku 1, ďalšie peňažné prostriedky podľa odseku 2 a vydajú ďalšie peňažné prostriedky podľa odseku 3 a ceniny podľa odseku 4. Ak ústav pri prepustení obvineného nemá v pokladni k dispozícii dostatok peňažných prostriedkov, vyplatí sa obvinenému najviac suma podľa osobitného predpisu;12) zostávajúce peňažné prostriedky sa obvinenému zašlú bez zbytočného odkladu na ním uvedenú adresu.

§ 31

	(1) Nákup potravín a vecí osobnej potreby podľa § 24 ods. 1 zákona sa uskutočňuje z peňažných prostriedkov podľa § 30 ods. 1; ak ich obvinený nevlastní a orgán činný v trestnom konaní súhlasil podľa § 30 ods. 5, nákup sa uskutočňuje z ďalších peňažných prostriedkov podľa § 30 ods. 2 písm. a) a b) a až potom podľa § 30 ods. 3 písm. a) po ich výmene v banke alebo pobočke zahraničnej banky za slovenskú menu.

(2) Úhrn čerpania peňažných prostriedkov obvineného podľa § 30 ods. 7 a 8 a podľa odseku 1 nesmie v kalendárnom mesiaci presiahnuť trojnásobok sumy podľa osobitného predpisu.12)

Vzdelávanie, záujmová a športová činnosť
§ 32

(1) Obvinený sa zúčastňuje krátkodobých skupinových vzdelávacích a osvetových aktivít, záujmovej a športovej činnosti na základe ponukových listov, ktoré spracováva určený príslušník zboru na nasledujúci kalendárny mesiac a schvaľuje vedúci oddelenia výkonu väzby. 

(2) V ponukových listoch sú uvedené aktivity podľa druhu a čas ich konania; obvinený sa ich zúčastňuje v čase určenom časovým rozvrhom dňa alebo vo svojom osobnom voľne.

(3) O účasti obvineného na jednotlivých aktivitách rozhoduje určený príslušník zboru, ktorý účasť eviduje s uvedením dátumu a času vykonávanej aktivity. 

§ 33

(1) V ústave sú na záujmovú a športovú činnosť obvinených vytvorené priestory s potrebným vybavením. Miestnosti na záujmovú činnosť sú zariadené podľa druhu činnosti; miestnosti a vonkajšie priestory na športovú činnosť najmä posilňovacím náradím a vybavením na loptové hry.   	

(2) Balík podľa § 25 ods. 4 zákona môže obvinený prijať poštou, pri návšteve alebo individuálnou donáškou do ústavu do hmotnosti 3 kg. Príslušník zboru kontroluje balík           v prítomnosti obvineného, zaeviduje ho v knihe balíkov a obvinený prijatie balíka potvrdí svojím podpisom. Ak balík obsahuje iné ako zákonom povolené veci, ich zoznam sa uvedie v knihe balíkov a vrátia sa odosielateľovi na náklady obvineného alebo pri návšteve. 

(3) Za veci na športovú činnosť podľa § 25 ods. 4 zákona sa nepovažujú podporné potravinové doplnky a liečivá.

Prístup k informáciám
§ 34

(1) Riaditeľ ústavu môže obvinenému na jeho žiadosť povoliť používať v cele vlastný rádioprijímač a televízny prijímač napájaný z vlastného zdroja, ktorý je jeho súčasťou, ak obvinený spĺňa podmienky ustanovené v osobitnom predpise.) Ak to umožňujú podmienky v ústave, môže riaditeľ ústavu povoliť pripojenie rádioprijímača a televízneho prijímača do elektrickej siete.

(2) Obvinený môže rozhlasové vysielanie počúvať a televízne vysielanie sledovať v čase určenom v časovom rozvrhu dňa spôsobom, ktorý nenarúša ústavný poriadok. Obvinenému sa tiež umožní počúvanie rozhlasového vysielania prostredníctvom rozhlasu inštalovaného v cele. 

(3) Rádioprijímač a televízny prijímač možno obvinenému do ústavu dodať individuálnou donáškou v čase a termíne určenom riaditeľom ústavu.

(4) Maximálne rozmery rádioprijímača a televízneho prijímača a počet prijímačov v cele určí riaditeľ ústavu podľa priestorových možností v cele; uhlopriečka obrazovky televízneho prijímača nesmie presiahnuť 37 cm. 

(5) Výmenu batérií si zabezpečí obvinený na vlastné náklady; výmenu možno vykonať pri návšteve obvineného alebo individuálnou donáškou do ústavu v čase a termíne určenom riaditeľom ústavu. Ak obvinený používa rádioprijímač alebo televízny prijímač pripojený do elektrickej siete, hradí náklady za spotrebu elektrickej energie; riaditeľ ústavu určí paušálny poplatok podľa priemernej mesačnej spotreby energie zistenej na základe technických údajov prijímača.

(6) Ak obvinený porušuje zákon, vyhlášku alebo ústavný poriadok, riaditeľ ústavu mu nepovolí používať vlastný rádioprijímač a televízny prijímač alebo takéto povolenie zruší, ak už bolo vydané.
§ 35

(1) V ústave sa zriaďuje ústavná knižnica pre obvinených (ďalej len „knižnica“); umiestňuje sa v samostatných priestoroch. 

(2) Knižničný fond sa utvára z domácej a zahraničnej odbornej literatúry, populárno-náučnej literatúry, beletrie, inej literatúry a primerane aj z literatúry v jazykoch národnostných menšín a cudzojazyčnej literatúry; obsahuje tiež Ústavu Slovenskej republiky, Trestný zákon, Trestný poriadok, všeobecne záväzné právne predpisy upravujúce výkon väzby a výkon trestu odňatia slobody. Ak to umožňujú podmienky v ústave, môže byť obvinenému sprístupnená v čitárni knižnice Zbierka zákonov v elektronickej podobe.  

	(3) Za knižničný fond sa považujú knihy, časopisy a iné účelné pomôcky pre obvinených.

(4) Knižničný fond sa pravidelne dopĺňa a obnovuje.

(5) Knižničný fond sa sprístupňuje obvineným za podmienok určených knižničným a výpožičným poriadkom, ktorý vypracuje príslušník zboru zodpovedný za knižnicu a schvaľuje riaditeľ ústavu. Sprístupňovanie knižničného fondu sa zabezpečuje individuálne alebo prostredníctvom katalógu titulov kníh, ktorý musí byť každému obvinenému dostupný. 

(6) Ústavu možno knihy darovať na základe písomne uzatvorenej darovacej zmluvy; pred uzatvorením zmluvy darca predloží ústavu zoznam titulov kníh, ktoré majú byť predmetom darovacej zmluvy. Darovacia zmluva sa uzatvára s prihliadnutím na aktuálne potreby knižnice a možnosti uloženia darovaných kníh.

§ 36
Poskytovanie psychologických služieb

(1) Psychológ ústavu poskytne obvinenému na jeho žiadosť alebo podnet príslušníka zboru alebo inej osoby po predchádzajúcom stanovisku vedúceho oddelenia výkonu väzby a súhlase riaditeľa ústavu potrebné psychologické služby v miestnosti ústavu na to určenej; poskytovanie psychologických služieb sa eviduje.

(2) Psychológ ústavu podľa potreby a závažnosti prípadu spolupracuje s príslušníkmi zboru, o čom urobí záznam do ambulantnej knihy a osobnej karty obvineného. 

Ochrana práv 
§ 37

(1) V ústave sa na mieste bežne dostupnom obvinenému umiestňujú uzamykateľné schránky na sťažnosti a žiadosti obvineného určené
a) štátnym orgánom Slovenskej republiky podľa § 58 ods.1 zákona a medzinárodným orgánom a organizáciám,
b) prokurátorovi vykonávajúcemu dozor nad zachovávaním zákonnosti v ústave;
schránky musia byť zabezpečené tak, aby ich nemohla otvoriť nepovolaná osoba.  
	
(2) Medzinárodnými orgánmi a organizáciami podľa odseku 1 sú najmä:
a)	Výbor pre ľudské práva, 
b)	Komisia pre ľudské práva Organizácie spojených národov, 
c)	Úrad pre ľudské práva, 
d)	Výbor na odstránenie rasovej diskriminácie, 
e)	Výbor proti mučeniu
f)	Komisia Organizácie spojených národov pre postavenie žien, 
g)	Výbor pre práva dieťaťa, 
h)	Vysoký komisár Organizácie spojených národov pre ľudské práva, 
i)	Vysoký komisár Organizácie spojených národov pre utečencov, 
j)	Európsky súd pre ľudské práva, 
k)	Výbor na zabránenie mučenia, 
l)	Vysoký komisár OBSE pre národnostné menšiny, 
m)	Úrad OBSE pre demokratické inštitúcie a ľudské práva, 
n)	Amnesty International, 
o)	Medzinárodná Federácia pre ľudské práva, 
p)	Medzinárodná helsinská federácia pre ľudské práva,
q)	Medzinárodná spoločnosť pre ľudské práva, 
r)	Medzinárodná rómska únia, 
s)	Medzinárodný výbor Červeného kríža. 

(3) Určený príslušník zboru denne, okrem dní pracovného pokoja, vyberá obsah schránky uvedenej v odseku 1 písm. a) a bez zbytočného odkladu zabezpečí ich odoslanie adresátom. 

(4) Obvinený podáva sťažnosti a žiadosti uvedené v odseku 1 písm. a) v zalepenej obálke označenej úplnou adresou a s nalepenou poštovou známkou; na obálke musí tiež uviesť svoje meno a adresu pre potreby evidencie. 

§ 38

(1) Ak obvinený požiada o rozhovor s riaditeľom ústavu, umožní sa mu spravidla do jedného týždňa, v naliehavých prípadoch bez zbytočného odkladu. Naliehavosť prípadu posudzuje riaditeľ ústavu podľa dôvodov žiadosti o rozhovor. Ak riaditeľ ústavu nie je prítomný, žiadosť obvineného posudzuje alebo rozhovor s ním uskutoční určený príslušník zboru. 

(2) Riaditeľ ústavu bez zbytočného odkladu prešetrí každé hlásenie, sťažnosť alebo iný poznatok týkajúci sa porušenia práva obvineného podľa § 28 ods. 3 zákona a prijme opatrenia na zabránenie ďalšieho porušovania práv obvineného.

§ 39
Ústavný poriadok

Ústavný poriadok sa vypracuje osobitne pre obvinených vykonávajúcich väzbu v štandardnom režime a obvinených umiestnených v oddieli so zmierneným režimom, pričom sa časový rozvrh dňa upraví odlišne s prihliadnutím na spôsob výkonu práv a povinností obvinených; k dispozícii je v každej cele, kde je umiestnený obvinený. 
DRUHÝ ODDIEL
ZAMESTNÁVANIE

§ 40

	(1) Pred zaradením obvineného do práce ústav najmä	
a)	preukázateľne oboznámi obvineného s jeho právami a povinnosťami, s predpismi o bezpečnosti a ochrane zdravia pri práci a  ochrane pred požiarmi, o používaní predpísaných ochranných zariadení a osobných ochranných pracovných prostriedkov,
b)	vytvára podmienky na bezpečnú prácu,
c)	riadi, koordinuje a zvyšuje úroveň bezpečnosti a ochrany zdravia pri práci, technických  zariadení a pracovného prostredia a zabezpečuje odstránenie zistených závad,
d)	zisťuje a odstraňuje príčiny pracovných úrazov a chorôb z povolania, eviduje ich a robí opatrenia potrebné na ich nápravu,
e)	vyhodnocuje riziká vyplývajúce z výkonu práce a na ich základe prehodnocuje bezplatné  poskytovanie osobných ochranných pracovných prostriedkov a kontroluje ich   používanie,
f)	oboznamuje obvinených s príslušnými právnymi predpismi, zásadami a novými   poznatkami  na zaistenie bezpečnosti a ochrany zdravia pri práci, preveruje ich vedomosti a vedie záznamy o vykonaných školeniach a predpísaných skúškach,
g)	zabezpečuje dodržiavanie právnych predpisov o ochrane pred požiarmi, plní z nich vyplývajúce príkazy, zákazy a pokyny a vykonáva pravidelne kontrolu ich plnenia,
h)	chráni zdravie obvinených, aby nebolo ohrozené fajčením v priestoroch, kde sa pracuje.

(2) O poučení obvineného podľa odseku 1 písm. a) a f) sa urobí záznam, ktorý sa založí do osobného spisu obvineného.

(3) Obvinený dodržiava pracovnú disciplínu, najmä 
a)	svedomito a riadne pracuje podľa svojich síl, vedomostí a schopností, plní príkazy a pokyny  príslušníkov zboru a zamestnancov zboru, ktorí organizujú zamestnávanie obvinených, 
b)	využíva pracovný čas a pracovné prostriedky na vykonanie pridelenej práce, pracovné úlohy plní včas, kvalitne a hospodárne, 
c)	hospodárne zaobchádza so zverenými prostriedkami,
d)	dbá o svoju bezpečnosť a zdravie pri práci a ochranu pred požiarmi, a dodržiava právne     predpisy na zaistenie bezpečnosti a ochrany zdravia pri práci a právne predpisy o ochrane pred požiarmi, 
e)	zúčastňuje sa na školeniach uskutočňovaných v záujme zvýšenia bezpečnosti a ochrany      zdravia pri práci a absolvuje predpísané skúšky a lekárske prehliadky, 
f)	oznamuje určenému príslušníkovi zboru poruchy a nedostatky, ktoré by mohli ohroziť bezpečnosť a ochranu zdravia pri práci, 
g)	dodržiava zákaz fajčenia na miestach, kde sa pracuje,
h)	používa pri výkone práce predpísané ochranné zariadenia a osobné ochranné pracovné prostriedky.

(4) Náklady spojené so zaistením bezpečnosti a ochrany zdravia pri práci a  ochrany pred požiarmi uhrádza ústav, ak sa s objednávateľmi prác a služieb zmluvne nedohodne inak.

(5) Pri zaraďovaní obvineného do práce prihliada ústav najmä na jeho osobné pomery, sociálnu situáciu jeho rodiny a prípadný výkon rozhodnutia o výživnom.
TRETÍ ODDIEL
DIFERENCOVANÝ VÝKON VÄZBY 

Výkon väzby v zmiernenom režime
§ 41

Na obvineného umiestneného v oddieli so zmierneným režimom sa vzťahuje táto vyhláška, ak ďalej nie je ustanovené inak.

§ 42

(1) Obvinený sa umiestni v oddieli so zmierneným režimom za podmienok ustanovených v § 36 zákona; v čase od večierky do budíčka je uzamknutý v cele.

(2) Ak u obvineného vznikne prekážka umiestnenia do oddielu so zmierneným režimom podľa § 36 ods. 3 zákona, riaditeľ ústavu alebo ním určený príslušník zboru rozhodne o jeho umiestnení do cely mimo tohto oddielu. 

§ 43

(1) Vychádzku možno so súhlasom obvineného uskutočňovať aj formou skupinových športových aktivít vo vonkajších priestoroch ústavu.

(2) V oddieli so zmierneným režimom sa môžu podľa priestorových možností ústavu zariadiť aj miestnosti určené na činnosti smerujúce na zabezpečenie niektorých osobných potrieb obvinených ako kuchynka a miestnosť s práčkou, sušičkou a žehličkou.

(3) Obvinenému sa umožní vyprať vlastný odev a bielizeň na vlastné náklady a zo surovín zakúpených v predajni zriadenej v ústave pripraviť jedlo tepelnou prípravou. 

ŠTVRTÝ ODDIEL
DISCIPLINÁRNE PRIESTUPKY A ICH VYBAVOVANIE

Ukladanie a výkon disciplinárnych trestov 
a zhabanie veci
§ 44

(1) Uloženie disciplinárneho trestu sa obvinenému oznámi individuálne. Disciplinárny trest je uložený oznámením a s jeho výkonom sa musí začať ihneď, najneskôr však 30 dní od uloženia.

           (2) Pokarhanie sa oznámi obvinenému ústne. Ak sa obvinený v priebehu šiestich mesiacov dopustí opakovane disciplinárneho priestupku, uloží sa mu disciplinárny trest prísnejší ako pokarhanie.

(3) Výkon disciplinárneho trestu zákazu nákupu potravín, vecí osobnej potreby a iných vecí, okrem základných a ďalších potrieb osobnej hygieny a základných potrieb na korešpondenciu sa začína dňom prvého nákupu, na ktorý vzniká obvinenému nárok po uložení disciplinárneho trestu.

(4) Prepadnutie veci možno obvinenému uložiť, ak mu vec patrí a
a) bola použitá na spáchanie disciplinárneho priestupku alebo bola na to určená, alebo
b) bola disciplinárnym priestupkom získaná alebo nadobudnutá za vec získanú disciplinárnym priestupkom.

(5) Vec, o ktorej prepadnutí bolo právoplatne rozhodnuté, sa spolu s opisom rozhodnutia odovzdá príslušnému finančnému orgánu štátnej správy.

(6) Cela, v ktorej sa vykonáva disciplinárny trest umiestnenia do samoväzby, je vybavená lôžkom pripevneným k podlahe alebo na stenu, ktoré je možné v čase mimo nočného pokoja zložiť, stoličkou a stolíkom pripevnenými k podlahe alebo na stenu, poličkou na uloženie vecí pripevnenou na stenu, umývadlom,  pitnou vodou, splachovacím WC, elektrickým osvetlením a privolávacím signalizačným zariadením. V čase vyhradenom na spánok sa poskytuje obvinenému matrac, podhlavník, prikrývka (jedna alebo dve podľa klimatických podmienok) a lôžková bielizeň. Cela musí mať priame vetranie, vykurovanie a musí byť osvetlená denným svetlom.     

(7) Obvinený, ktorému bol uložený disciplinárny trest umiestnenia do samoväzby,  používa ústavný odev a obuv a môže si pri sebe ponechať základné a ďalšie potreby osobnej hygieny a základné potreby na korešpondenciu; na vychádzke sa zúčastňuje oddelene od ostatných obvinených.

§ 45

	(1) Ak obvinenému nebol uložený disciplinárny trest prepadnutia veci, možno rozhodnúť, že sa takáto vec zhabe, ak
a)  patrí páchateľovi disciplinárneho priestupku, ktorého nemožno za disciplinárny priestupok    
     potrestať,
b) nepatrí páchateľovi disciplinárneho priestupku, a ak to vyžaduje poriadok v ústave, bezpečnosť osôb alebo majetku, alebo iný všeobecný záujem.

(2) O zhabaní veci nemožno rozhodnúť, ak od konania, ktoré má znaky disciplinárneho priestupku, uplynul rok alebo ak hodnota veci je v nápadnom nepomere k povahe disciplinárneho priestupku.

(3) Vec, o ktorej zhabaní bolo právoplatne rozhodnuté, sa spolu s opisom rozhodnutia odovzdá príslušnému finančnému orgánu štátnej správy.

§ 46

(1) Ukladať disciplinárne tresty ustanovené v § 37 ods. 2 zákona môžu vedúci oddelenia výkonu väzby a samostatný referent režimu; disciplinárny trest umiestnenia do samoväzby môže uložiť vedúci oddelenia výkonu väzby až na 15 dní a samostatný referent režimu až na 5 dní. 

(2) O disciplinárnom priestupku urobí príslušník zboru alebo zamestnanec zboru, ktorý priestupok zistil, záznam na určenom tlačive a odovzdá ho na vybavenie príslušnému samostatnému referentovi režimu. Zo záznamu musia byť zrejmé údaje o disciplinárnom priestupku, najmä miesto, čas, spôsob spáchania disciplinárneho priestupku a okolnosti, za ktorých bol disciplinárny priestupok spáchaný. Záznam o uložení disciplinárneho trestu sa po jeho vykonaní založí do osobného spisu obvineného. Uloženie, druh disciplinárneho trestu a dôvod jeho uloženia sa zaznamená do osobnej karty obvineného. 

§ 47

Ak sa obvinený dopustil konania podľa osobitného predpisu,) môže orgán činný v trestnom konaní alebo súd prenechať jeho prejednanie a uloženie disciplinárneho trestu riaditeľovi ústavu.)

§ 48
Odpustenie disciplinárneho trestu,
upustenie od výkonu zvyšku disciplinárneho trestu a
zahladenie disciplinárneho trestu

	Postup podľa § 40 a 41 zákona sa zaznamená na určenom tlačive a v príslušnej evidencii; záznam sa založí do osobného spisu obvineného.

PIATY ODDIEL
ÚČASŤ ORGÁNOV A ORGANIZÁCIÍ

Účasť orgánov a organizácií
§ 49

(1) Duchovná služba sa poskytuje najmä: 
a)	vykonávaním bohoslužieb pre obvinených, 
b)	individuálnymi rozhovormi, pastoračnými návštevami u obvinených, spoveďou a vysluhovaním sviatostí, 
c)	zabezpečovaním náboženskej literatúry, 
d)	podieľaním sa na aktivitách podľa § 42 ods. 4 zákona.

(2) Ústav vytvorí vhodné podmienky na poskytovanie duchovnej služby; v ústavnom poriadku alebo ponukových listoch informuje obvinených o možnosti jej poskytovania. 

(3) Ústav zabezpečí po dohode s predstaviteľmi cirkví a náboženských spoločností vhodné priestory na bohoslužby, osobné rozhovory osôb uvedených v § 42 ods. 2 zákona s obvineným a spovede. Ústav nesmie vytvárať podmienky, ktoré by akýmkoľvek spôsobom zvýhodňovali akúkoľvek cirkev alebo náboženskú spoločnosť na úkor inej cirkvi alebo náboženskej spoločnosti. 

             (4) Právom obvineného na účasť na duchovných službách nie sú dotknuté ďalšie ustanovenia o právach a povinnostiach obvinených. 

(5) Pri zabezpečovaní spoločných duchovných služieb spolupracujú osoby uvedené        v § 42 ods. 2 zákona s príslušníkmi zboru. Na zaistenie bezpečnosti osôb a poriadku je nevyhnutná prítomnosť určeného príslušníka zboru. Ustanovenia § 7 ods. 2 a 4 zákona sa vzťahujú aj na organizovanie spoločných duchovných služieb.

§ 50

(1) Aktivity podľa § 42 ods. 4 zákona môžu subjekty vykonávať podľa predloženého projektu, ktorý na základe stanoviska vedúceho oddelenia výkonu väzby a generálneho riaditeľstva schvaľuje riaditeľ ústavu. Projekt sa realizuje v medziach zmluvy, ktorú uzatvorí so zúčastneným subjektom riaditeľ ústavu.		
(2) Ak zástupca zúčastneného subjektu koná spôsobom ohrozujúcim účel výkonu väzby, poruší podmienky uvedené v zmluve alebo inak poruší všeobecne záväzné právne predpisy, ústav navrhne subjektu ukončenie poverenia príslušného zástupcu alebo ukončí so subjektom spoluprácu. 

ŠIESTY ODDIEL
VÝKON VÄZBY MLADISTVÝCH

§ 51
Všeobecné ustanovenie

Na mladistvého sa vzťahujú ustanovenia tejto vyhlášky, ak ďalej nie je ustanovené inak.

§ 52
Osobitné ustanovenia

(1) Mladistvého možno umiestniť s dospelým obvineným, ak možno predpokladať, že  nebude na mladistvého nepriaznivo vplývať, ohrozovať jeho zdravie alebo zneužívať jeho prítomnosť v cele.

(2) Mladistvému patrí prídavok stravy.

(3) Ústav môže vytvoriť pre mladistvých samostatný oddiel so zmierneným režimom, ak to umožňujú priestorové možnosti ústavu; inak sa mladistvý umiestni v oddieli so zmierneným režimom spolu s dospelými obvinenými, avšak v samostatnej cele.

(4) Pre mladistvých sa v ponukových listoch spracúvajú osobitné vzdelávacie a osvetové aktivity, záujmové a športové činnosti; prihliada sa pritom na zabezpečenie pobytu mladistvého mimo cely v trvaní najmenej štyri hodiny denne. 

(5) Ústav po dohode s príslušným orgánom štátnej správy v  školstve, obcou, alebo samosprávnym krajom zabezpečí podmienky na plnenie povinnej školskej dochádzky a na doplnenie základného vzdelania tých mladistvých, na ktorých sa už povinná školská dochádzka nevzťahuje, a to formou denného štúdia.

SIEDMY ODDIEL
VÝKON VÄZBY ŽIEN 

§ 53
Všeobecné ustanovenie

Na obvinenú ženu sa vzťahujú ustanovenia tejto vyhlášky, ak ďalej nie je ustanovené inak.

§ 54
Osobitné ustanovenia

(1) Obvinené ženy sa umiestňujú do ciel spravidla vo vyhradenej časti ústavu; pre ženy sa vytvára samostatný oddiel so zmierneným režimom.  

(2) Ak sa preukáže, že obvinená žena je tehotná, riaditeľ ústavu na návrh lekára oznámi túto skutočnosť príslušnému prokurátorovi a sudcovi pre prípravné konanie alebo súdu; vždy však prokurátorovi, ktorý vykonáva dozor nad zachovávaním zákonnosti v ústave. Prílohou oznámenia je lekárska správa o zdravotnom stave obvinenej.

(3) Ústav zabezpečí, aby sa obvinená žena mohla sprchovať v teplej vode každý deň.

ÔSMY ODDIEL
VÝKON VÄZBY CUDZINCOV
A OSÔB BEZ ŠTÁTNEJ PRÍSLUŠNOSTI

§ 55
Všeobecné ustanovenie

Na cudzincov) o osoby bez štátnej príslušnosti sa vzťahujú ustanovenia tejto vyhlášky, ak ďalej nie je ustanovené inak.

§ 56
Osobitné ustanovenia

	(1) Pri umiestňovaní cudzincov do ciel prihliada ústav na to, aby cudzinci hovoriaci rovnakým jazykom mohli spolu komunikovať.

	(2) O premiestnení cudzinca ústav informuje diplomatickú misiu) alebo konzulárny úrad) štátu, ktorého je cudzinec občanom.

	(3) Pri vzatí cudzinca do väzby a jeho prepustení z väzby postupuje ústav podľa osobitného predpisu.)

TRETIA HLAVA
DOZOR A KONTROLA NAD VÝKONOM VÄZBY

§ 57
Kontrola 

	(1) Kontrolu nad výkonom väzby v ústavoch môžu bez písomného poverenia vykonávať:
a)	orgány Národnej rady Slovenskej republiky,
b)	minister spravodlivosti Slovenskej republiky,
c)	generálny riaditeľ zboru,
d) právnické osoby alebo fyzické osoby, ak tak ustanovuje osobitný predpis alebo medzinárodný dohovor, ktorým je Slovenská republika viazaná.) 
	
(2) Na základe písomného poverenia ministra spravodlivosti Slovenskej republiky alebo generálneho riaditeľa zboru môžu kontrolu nad výkonom väzby v ústavoch vykonávať aj iné osoby.

ŠTVRTÁ  HLAVA
POSTUP PRI ÚMRTÍ OBVINENÉHO

§ 58

	(1) Úmrtie obvineného sa ihneď oznámi lekárovi z ústavu, ktorý postupuje podľa osobitného predpisu14) a spracuje hlásenie, ktoré ústav odošle generálnemu riaditeľstvu a prokurátorovi, ktorý vykonáva dozor nad zachovávaním zákonnosti v ústave; ústav zároveň úmrtie oznámi príslušnému orgánu činnému v trestnom konaní alebo súdu.
	
	(2) Riaditeľ ústavu alebo ním určený príslušník zboru vykoná opatrenia na zaistenie miesta úmrtia a osôb, ktoré o udalosti majú vedomosti a úmrtie oznámi vyšetrovateľovi Policajného zboru, ktorý zabezpečí vykonanie potrebných úkonov.

	(3) Riaditeľ ústavu úmrtie obvineného ihneď oznámi niektorej z jeho blízkych osôb4) a vyzve ju, aby si po vykonaní pitvy) po predchádzajúcom písomnom súhlase orgánu činného v trestnom konaní prevzala telo mŕtveho. Ak blízka osoba4) obvineného telo mŕtveho neprevezme v stanovenej lehote, riaditeľ ústavu zabezpečí pohreb spopolnením na náklady ústavu a odošle jej o tom potvrdenie; zároveň ju vyzve, aby prevzala veci, ktoré mal zomrelý obvinený pri sebe a sú v úschove ústavu po dobu jedného roka.

PIATA HLAVA
PREPUSTENIE Z VÄZBY

§ 59

	(1) Písomný príkaz súdu, sudcu pre prípravné konanie alebo prokurátora, na základe ktorého bol obvinený prepustený z väzby, musí obsahovať údaje zabezpečujúce, že obvinený nebude zamenený s inou osobou a údaje o tom, ktorý súd a z akých dôvodov rozhodol o vzatí do väzby. 

	(2) Písomný príkaz podľa odseku 1 musí obsahovať podpis sudcu alebo prokurátora a odtlačok okrúhlej úradnej pečiatky súdu alebo prokuratúry, ktorá rozhodnutie vydala. Ak je písomný príkaz zaslaný faxom, overí sa spätne jeho pravosť a správnosť a overenie sa na ňom vyznačí.

	(3) Ak je rozhodnutie súdu o prepustení obvineného z väzby vykonateľné, obvinený, ktorý bol predvedený pred súd sa ihneď prepustí, ak na tom trvá; inak sa prepustí po návrate do ústavu. Príslušník zboru navrhne obvinenému návrat do ústavu za účelom vykonania potrebných opatrení, najmä vrátenia jeho osobných vecí a peňažných prostriedkov podľa        § 30 ods. 1 až 3 a cenín podľa § 30 ods. 4; ak obvinený návrat odmietne, príslušník zboru ho poučí o postupe vykonania opatrení.

§ 60

	(1) Pred prepustením obvineného z väzby sa overí jeho totožnosť a obvinený sa podrobí výstupnej lekárskej prehliadke, okrem prípadu, ak bol ihneď prepustený podľa § 59 ods. 3.

	(2) Obvinenému prepustenému z väzby sa vydajú jeho osobné veci a peňažné prostriedky podľa § 30 ods. 16, ktoré ústav prevzal do úschovy; ich prevzatie potvrdí obvinený svojím podpisom.

	(3) Obvinenému prepustenému z väzby sa vydá potvrdenie o prepustení z väzby.

§ 61

Ak je obvinený v čase prepustenia z väzby v stave, pri ktorom sú ohrozené životne dôležité funkcie, ústav zabezpečí jeho hospitalizáciu v najbližšom zdravotníckom zariadení; ústav o tom informuje toho, kto o prepustení rozhodol a niektorú z blízkych osôb4) obvineného.

ŠIESTA HLAVA
SPOLOČNÉ A ZÁVEREČNÉ USTANOVENIA

§ 62

Prostriedkom audiovizuálnej techniky sa na účely tejto vyhlášky rozumejú najmä fotoaparát, kamera, vysielacie a záznamové zariadenia a mobilný telefón.

§ 63

(1) Ustanovenia tejto vyhlášky sa na obvinených umiestnených v nemocnici, zdravotníckom zariadení v ústave alebo v inom zdravotníckom zariadení uplatňujú primerane podľa zdravotného stavu obvineného a odporúčania lekára.  

(2) Ustanovenia tejto vyhlášky sa na ohrozených svedkov a chránených svedkov) uplatňujú primerane.  

§ 64
Predbežná väzba a vydávacia väzba

	Ustanovenia tejto vyhlášky sa vzťahujú aj na výkon predbežnej väzby a vydávacej väzby.

§ 65
Účinnosť

Táto vyhláška nadobúda účinnosť 1. apríla 2005 okrem, § 16 ods. 2 a 3, § 29 a § 41až 43, ktoré nadobudnú účinnosť 1 júla 2007.

Obsah

Prvá hlava – Základné ustanovenia
Predmet úpravy	§ 1
Miesto výkonu väzby počas vyšetrenia duševného stavu obvineného	§ 2
Prijímanie	§ 3 až 8
Umiestňovanie	§ 9 a 10
Premiestňovanie	§ 11
Predvedenie	§ 12 a 13
Druhá hlava – Zaobchádzanie
Prvý oddiel – Zabezpečovanie práv
Ubytovanie	§ 14
Stravovanie	§ 15
Odievanie	§ 16 až 18
Spánok	§ 19
Starostlivosť o zdravie	§ 20 až 23
Styk s obhajcom  a inými osobami	§ 24
Návštevy	§ 25 a 25
Korešpondencia	§ 27 a 28
Používanie telefónu	§ 29
Prijímanie peňažných prostriedkov, nakladanie s nimi a iné finančné operácie	§ 30 a 31
Vzdelávacia, záujmová a športová činnosť	§ 32 a 33
Prístup k informáciám	§ 34 a 35
Poskytovanie psychologických služieb	§ 36
Ochrana práv	§ 37 a 38
Ústavný poriadok	§ 39
Druhý oddiel – Zamestnávanie	§ 40
Tretí oddiel – Diferencovaný výkon väzby
Výkon väzby v zmiernenom režime	§ 41 až 43
Štvrtý oddiel – Disciplinárne priestupky a ich vybavovanie
Ukladanie a výkon disciplinárnych trestov a zhabanie veci	§ 44 až 47
Odpustenie disciplinárneho trestu, upustenie od výkonu zvyšku
disciplinárneho trestu a zahladenie disciplinárneho trestu	§ 48
Piaty oddiel – Účasť orgánov a organizácií	§ 49 a 50
Šiesty oddiel – Výkon väzby mladistvých
Všeobecné ustanovenie	§ 51
Osobitné ustanovenia	§ 52
Siedmy oddiel – Výkon väzby žien
Všeobecné ustanovenie	§ 53
Osobitné ustanovenia	§ 54
Ôsmy oddiel – Výkon väzby cudzincov a osôb bez štátnej príslušnosti
Všeobecné ustanovenie	§ 55
Osobitné ustanovenia	§ 56
Tretia hlava – Dozor a kontrola nad výkonom väzby
Kontrola	§ 57
Štvrtá hlava – Postup pri úmrtí obvineného	§ 58
Piata hlava – Prepustenie z väzby	§ 59 až 61
Šiesta hlava – Spoločné a záverečné ustanovenia
Predbežná väzba a vydávacia väzba	§ 64
Účinnosť	§ 65